Lamiaceae

Lamiaceae atau famili Pudina  ialah sebuah famili tumbuhan yang merangkumi lebih kurang 210 genus dan sekitar 3,500 spesies. Ia telah dianggap sangat rapat hubungannya dengan famili Verbenaceae, tetapi banyak kajian filogenetik terkini telah menunjukkan bahawa banyak genus yang tergolong dalam famili Verbenaceae sebenarnya merupakan sebahagian famili Lamiaceae. Sebenarnya, genus-genus yang membentuk teras Verbenaceae tidak amat berkait dengan famili Lamiaceae, tetapi lebih berkait dengan ahli-ahli Lamiales yang lain. 

Nama asal famili ini ialah Labiatae (labia, perkataan terbitan Latin yang membawa pengertian "bibir") dan dinamai sedemikian kerana bunganya biasanya mempunyai kelopak-kelopak yang disatukan menjadi dua bibir, iaitu bibir atas dan bibir bawah. Walaupun nama asal ini masih diterima sebagai nama alternatif, kebanyakan ahli botani kini menggunakan nama "Lamiaceae" untuk merujuk kepada famili ini.

Setiap bahagian tumbuhan-tumbuhan Lamiaceae seringnya berbau harum, termasuk banyak herba masakan seperti  selasih, pudina, rosemary, sej, savori, marjoram, oregano, taim, lavender, dan perila. Pada umumnya, tumbuhan-tumbuhan Lamiaceae adalah pokok renek, dan jarangnya berbentuk pokok atau pokok menjalar. Banyak ahli famili ini ditanam secara meluas, bukan sahaja kerana baunya, tetapi juga kerana ia mudah ditanam (tumbuhan-tumbuhan ini adalah antara tumbuhan yang paling mudah dibiak melalui pemotongan batang pokok).

Morfologi 
Daun-daun dalam famili Lamiaceae mengandungi minyak pati yang berbau harum dan tumbuh secara bertentangan, dengan setiap pasangan berbentuk pusaran mahupun bersudut tegak dengan pasangan sebelumnya (dipanggil dekusat).

Batang pokok berbentuk empat segi pada keratan rentasnya.

Bunga-bunganya mempunyai simetri dwisisi, dengan lima kelopak dan lima sepal masing-masing disatukan. Bunga-bunga ini biasanya bersifat dwijantina dan vertisilastrat (iaitu disusun secara rumpun yang kelihatan seolah-seolah satu pusaran bunga tetapi sebenarnya terdiri daripada dua rumpun yang padat).

Genus

Pautan luar 

 http://www.melur.com/myherba.asp?plant_id=115 
 http://www.uni-graz.at/~katzer/engl/Ment_pip.html 
 Laman web Delta: Lamiaceae dalam rencana Famili-famili tumbuhan berbunga: Huraian, ilustrasi, pengecaman, dan dapatan semula maklumat oleh L. Watson and M.J. Dallwitz (sejak 1992).

 
Famili tumbuhan